Henrik Rejnholt Andersen (M), 2025-06-03:
Tak for ordet, formand.
Først og fremmest vil jeg godt starte med at sige tak til statsministeren for redegørelsen, både den skriftlige og besvarelsen her i salen i dag, og ellers vil jeg takke mine mange kollegaer, der har taget del i den her debat.
For den her debat kalder både på respekt og på ærlighed; respekt for vores fælles historie og ærlighed om, hvor vi står, og hvor vi gerne vil hen med rigsfællesskabet.
Rigsfællesskabet er ikke et perfekt system, men det er et fællesskab, der har båret os langt, og et fællesskab, hvor vi på tværs af afstande og forskelligheder deler ansvar, muligheder og udfordringer.
Vi er tre lande med forskellige sprog, kulturer og veje i livet.
Men vi er også tre folk, som historien har bundet sammen, og som i dag frivilligt og aftalebaseret vælger at samarbejde.
Det er ikke en tvangstrøje.
Det er et valg.
Det er et valg, vi skal behandle med omtanke og med respekt.
For der er ingen tvivl om, at både Grønland og Færøerne er på vej til at tage et stadig større ansvar for egne forhold, og det skal vi ikke bare acceptere, det skal vi respektere.
De er ligeværdige partnere i det her fællesskab, og når de vælger at tage nye områder hjem, som sker i disse år, skal vi bakke op og stille os til rådighed med faglighed, erfaring og samarbejdsvillighed.
Det handler ikke om at holde fast.
Det handler om at holde hånden under og række hånden ud.
Men det er også vigtigt at sige, at det stadig er en opgave, vi bedst løser sammen.
Det gælder forsvaret, sikkerhedspolitikken og særlig i Arktis.
Det gælder domstolene, det gælder politiet, og det gælder de mange bånd mellem mennesker og institutioner på tværs af landene.
Det handler ikke om at styre.
Det handler om at være til stede og blive bedt om at være det og om at bidrage med det, vi kan.
Vi skal også se os selv i spejlet.
Der lever fortsat mange udsatte grønlændere i Danmark, som ikke møder den værdighed og den støtte, de har brug for.
Her gør regeringen og kommunerne en indsats, men vi er ikke i mål.
Vi har et ansvar, også herhjemme.
Det er godt, at regeringen nu har sat en udredning i gang sammen med det grønlandske folk og den grønlandske regering, der er afgørende for, at den bliver grundig og uafhængig, og at den fører til læring og handling.
Tilliden er ikke givet.
Den skal genopbygges, og det gør vi kun ved at lytte, ikke ved at forsvare os, ved at handle, ikke afvente.
Verden omkring os forandrer sig.
Stormagter kigger på Arktis.
Vi skal være klar.
Her spiller rigsfællesskabet en vigtig rolle, både i Arktisk Råd og i det internationale samarbejde.
Men det kræver, at vi løfter i flok, og at Grønland, Færøerne og Danmark er med ved bordet.
Vi koordinerer.
Vi konkurrerer ikke.
Rigsfællesskabet skal ikke bygge på fortid.
Det kræver, at vi tydeligt siger, som der er blevet sagt fra Grønlands side rigtig mange gange: Intet om os, uden os.
Det gælder alle tre parter, altså både Grønland, Færøerne og Danmark.
Det gælder også, når Danmark forhandler med EU eller med NATO.
Det gælder, når vi ser på lovgivning, der har betydning for Grønland og Færøerne.
Vi kan ikke tage rigsfællesskabet for givet.
Vi kan vælge at vedligeholde det med respekt og samarbejde og ved at have et åbent sind.
Vi står i et fællesskab, der både rummer en lang historie og store muligheder.
Det skal vi tage alvorligt.
Det er altid en fornøjelse at møde op i de udvalg og samarbejde med jer, for dér kan vi snakke om alt lige fra stort til småt.
Jeres dør er åben, hvis man har brug for at vende noget.
Jeg var sågar nede ved Sjúrður Skaale i dag for lige at vende et lille spørgsmål.
Det skal I have stor tak for.
Det sætter vi virkelig pris på i Moderaterne.
Tak for ordet.